标题：孙子略解
目录
· 序 
· 计篇 
· 作战篇 
· 谋攻篇 
· 形篇 
· 势篇 
· 实虚篇 
· 军争篇 
· 九变篇 
· 行军篇 
· 地形篇 
· 九地篇 
· 火攻篇 
· 用间篇 
内容：
〈序〉
操闻上古弧矢之利，《论语》：「足兵。」《尚书》：「八政曰师。」《易》曰：「 师贞，丈人吉。」《诗》曰：「王赫斯怒，爰征其旅。」黄帝汤武咸用干戚以济世也。《司马法》曰：「人故杀人，杀之可也。」恃武者灭，恃文者亡。夫差、偃王是也。圣人之用兵，戢而时动，不得已而用之。吾观兵书战策多矣，孙武所着深已。审计重举，明画深图，不可相诬，而但世人未之深亮训说，况文烦富行于世者，失其旨要，故撰为略解焉。
〈计篇〉
〔曹操曰：计者，选将、量敌、度地、料卒，计于庙堂也。〕 
孙子曰： 
兵者，国之大事也；死生之地，存亡之道，不可不察也。 故经之以五，校之以计，以索其情。 
〔曹操曰：谓下五事七计，求彼我之情也。〕 
一曰道， 
〔曹操曰：谓导之以教令。〕 
二曰天，三曰地，四曰将，五曰法。道者：令民与上同意者也；故可与之死，可与之生，民弗诡也。 
〔曹操曰：危者，危疑也。〕 
天者：阴阳、寒暑，时制也；顺逆，兵胜也。 
〔曹操曰：顺天行诛，因阴阳四时之制。故《司马法》曰：『冬夏不兴师，所以兼爱吾民也。』〕 
地者：高下、广狭、远近、险易、死生也。 
〔曹操曰：言以九地形势不同，因时制利也。论在〈九地〉篇中。〕 
将者：智、信、仁、勇、严也。 
〔曹操曰：将宜五德备也。〕 
法者：曲制、官道、主用也。 
〔曹操曰：曲制者，部曲、旗帜、金鼓之制也。官者，五官之分也。道者，粮路也。主用者，主军费用也。〕 
凡此五者，将莫不闻；知之者胜，不知者不胜。 
故校之以计，以索其情。 
〔曹操曰：同闻五者，将知其变极，则胜也。索其情者，胜负之情。〕 
曰：主孰贤？将孰能？ 
〔曹操曰：道德、智能。〕 
天地孰得？ 
〔曹操曰：天时、地利。〕 
法令孰行？ 
〔曹操曰：设而不犯，犯而必诛。〕 
兵众孰强？士卒孰练？赏罚孰明？吾以此知胜负矣。 
〔曹操曰：以七事计之，知胜负矣。〕 
将听吾计，用之必胜，留之；将不听吾计，用之必败，去之。 
〔曹操曰：不能定计，则退去之。〕 
计利以听，乃为之势，以佐其外； 
〔曹操曰：常法之外也。〕 
势者，因利而制权也。 
〔曹操曰：制由权也，权因事制也。〕 
兵者，诡道也。 
〔曹操曰：兵无常形，以诡诈为道。〕 
故能而示之不能，用而示之不用； 
近而示之远，远而示之近。 
〔曹操曰：欲进而治去道，若韩信之袭安邑，陈舟临晋而渡于夏阳也。〕 
故利而诱之，乱而取之，实而备之， 
〔曹操曰：敌治实，须备之也。〕 
强而避之， 
〔曹操曰：避其所长也。〕 
怒而桡之； 
〔曹操曰：待其衰懈也。〕 
（卑而骄之） 
（佚而劳之） 
〔曹操曰：以利劳之。〕 
（亲而离之） 
〔曹操曰：以间离之。〕 
攻其无备，出其不意。 
〔曹操曰：击其懈怠，出其空虚。〕 
此兵家之胜，不可预传也。 
〔曹操曰：传，犹泄也。兵无常势，水无常形，临敌变化，不可先传也。故料敌在心，察机在目也。〕 
夫未战而庙算胜者，得算多也；未战而庙算不胜者，得算少也。多算胜，少算败，况无算乎！吾以此观之，胜负见矣。 
〔曹操曰：以吾道观之矣。〕
〈作战篇〉
〔曹操曰：欲战必先算其费，务因粮于敌也。〕 
孙子曰： 
凡用兵之法：驰车千驷，革车千乘，带甲十万。 
〔曹操曰：驰车，轻车也，驾驷马；革车，重车也，言万骑之重。车驾四马，率三万军，养二人主炊家子，一人主保固守衣装，厩二人主养马，凡五人。步兵十人，重以大车驾牛。养二人主炊家子，一人主守衣装，凡三人也。带甲十万，士卒数也。〕 
千里而馈粮， 
〔曹操曰：越境千里。〕 
则外内之费，宾客之用，胶漆之财，车甲之奉：费日千金，然後十万之师举矣。 
〔曹操曰：谓购赏犹在外之也。〕 
其用战：胜久则钝兵挫锐，攻城则屈力，久暴师则国用不足。 
〔曹操曰：钝，弊也；屈，尽也。〕 
夫钝兵挫锐、屈力、殚货，则诸侯乘其弊而起，虽智者，不能善其后矣。 
故兵闻拙速，未睹巧久。 
〔曹操曰：虽拙，有以速胜。未睹者，言无也。〕 
夫兵久而国利者，未之有也。 
故不尽知用兵之害，则不能得用兵之利矣。 
故善用兵者，役不再籍，粮不再载； 
〔曹操曰：籍，犹赋也。言初赋民，便取胜，不复归国发兵也。始用粮，后遂因食于敌，还兵入国，不复以粮迎之也。〕 
取用于国，因粮于敌：故军食可足也。 
〔曹操曰：兵甲战具，取用于国中，粮食则因敌也。〕 
国之贫于师者：远者远输，远输则百姓贫； 
近师者贵卖，贵卖则百姓财竭， 
〔曹操曰：军行已出界，近于师者贪财，皆贵卖，则百姓虚竭也。〕 
财竭则急于丘役。屈力中原，内虚于家，百姓之费，十去其六。 
〔曹操曰：丘，十六井也。百姓财殚尽而兵不解，则运粮尽力于原野也。十去其七者，所破费也。〕 
公家之用：破车疲马，甲胄矢弩，戟楯矛橹，丘牛大车，十去其七。 
〔曹操曰：丘牛，谓丘邑之牛；大车，乃长毂车也。〕 
故智将务食于敌，食敌一锺，当吾二十锺；[上艹下忌]芉一石，当吾二十石。 
〔曹操曰：[艹忌]，豆稭也；秆，禾槁也。石，百二十斤也。转输之法，费二十石乃得一石。〕 
故杀敌者，怒也； 
〔曹操曰：威怒以致敌。〕 
取敌者，货也。 
〔曹操曰：军无财，士不来；军无赏，士不往。〕 
车战：得车十乘以上，赏其先得者， 
〔曹操曰：以车战能得敌车十乘已上，赏赐之。不言车战得车十乘已上者赏之，而言赏得者何？言欲开示赏其所得车之卒也。陈车之法：五车为队，仆射一人；十军为官，卒长一人；车满十乘，将吏二人。因而用之，故别言赐之，欲使将恩下及也。或曰：言使自有车十乘已上与敌战，但取其有功者赏之，其十乘已下，虽一乘独得，余九乘皆赏之，所以率进励士也。〕 
而更其旌旗； 
〔曹操曰：与吾同也。〕 
车杂而乘之， 
〔曹操曰：不独任也。〕 
卒共而养之，是谓胜敌而益强。 
〔曹操曰：益己之强。〕 
故兵贵速，不贵久。 
〔曹操曰：久则不利。兵犹火也，不戢将自焚也。〕 
故知兵之将，民之司命，而国安危之主也。 
〔曹操曰：将贤则国安也。〕
〈谋攻篇〉
〔曹操曰：欲攻敌，必先谋。〕 
孙子曰： 
凡用兵之法：全国为上，破国次之。 
〔曹操曰：兴师深入长驱，拒其都邑，绝其内外，敌举国来服，为上；以兵击破得之，为次也。〕 
全军为上，破军次之。 
〔曹操曰：《司马法》曰：「万二千五百人为军。」〕 
全旅为上，破旅次之。 
〔曹操曰：五百人为旅。〕 
全卒为上，破卒次之。 
〔曹操曰：自校以上至百人也。〕 
全伍为上，破伍次之。 
〔曹操曰：百人以下至五人。〕 
是故，百战百胜，非善之善者也； 
不战而胜，善之善者也。 
〔曹操曰：未战而敌自屈服。〕 
故上兵伐谋， 
〔曹操曰：敌始有谋，伐之易也。〕 
其次伐交， 
〔曹操曰：交，将合也。〕 
其次伐兵， 
〔曹操曰：兵形成也。〕 
其下攻城。 
〔曹操曰：敌国已收其外粮城守，攻之为下也。〕 
攻城之法：修橹、轒轀，其器械，三月而止也；距、闉，又三月然後已。 
〔曹操曰：修，治也。橹，大楯也。轒轀者，轒床也；轒床其下四轮，从中推之至城下也。具，备也。器械者，机关攻守之总名，飞楼云梯之属。距闉者，踊土积高而前，以附其城也。〕 
将不胜心之忿，而蚁附之；杀士卒三分之一，而城不拔者，此攻之灾也。 
〔曹操曰：将忿不待攻器成，而使士卒缘城而上，如蚁之缘墙，必杀伤士卒也。〕 
故善用兵者，屈人之兵而非战也， 
拔人之城而非攻也， 
破人之国而非久也， 
〔曹操曰：毁灭人国，不久露师也。〕 
必以全争于天下。故兵不钝而利可全，此谋攻之法也。 
〔曹操曰：不与敌战，而必完全得之，立胜于天下，则不顿兵挫锐也。〕 
用兵之法：十则围之， 
〔曹操曰：以十敌一，则围之，是谓将智勇等而兵利钝均也。若主弱客强，操所以倍兵围下邳，生擒吕布也。〕 
五则攻之， 
〔曹操曰：以五敌一，则三术为正，二术为奇。〕 
倍则分之， 
〔曹操曰：以二敌一，则一术为正，一术为奇。〕 
敌则能战之， 
〔曹操曰：己与敌人众等，善者犹当设奇伏以胜之。〕 
少则能守之， 
〔曹操曰：高壁坚垒，勿与战也。〕 
不若则能避之。 
〔曹操曰：引兵避之也。〕 
故小敌之坚，大敌之擒也。 
〔曹操曰：小不能当大也。〕 
夫将者，国之辅也。辅周则国强， 
〔曹操曰：将周密，谋不泄也。〕 
辅隙则国弱。 
〔曹操曰：形见于外也。〕 
故君之所以患军者三：不知军之不可以进，而谓之进；不知军之不可以退，而谓之退，是谓縻军。 
〔曹操曰：縻，御也。〕 
不知军中之事，而同军中之政，则军士惑矣。 
〔曹操曰：军容不入国，国容不入军，礼不可以治兵也。〕 
不知三军之任，而同三军之权，则军士疑矣。 
〔曹操曰：不得其人也。〕 
军士既惑既疑，则诸侯之难至矣！是谓乱军引胜。 
〔曹操曰：引，夺也。〕 
故知胜有五： 
知可以战与不可以战，胜。 
知众寡之用，胜。 
上下同欲，胜。 
〔曹操曰：君臣同欲。〕 
以虞待不虞，胜。 
将能而君不御，胜。 
〔曹操曰：《司马法》曰：「进退惟时，无曰寡人」。〕 
此五者，胜之道也。 
〔曹操曰：此上五事也〕 
故兵知彼知己，百战不殆； 
不知彼而知己，一胜一负； 
不知彼不知己，每战必殆。
〈形篇〉
〔曹操曰：军之形也。我动彼应，两敌相察情也。〕 
孙子曰： 
昔善者，先为不可胜，以待敌之可胜；不可胜在己， 
〔曹操曰：守，固备也。〕 
可胜在敌。 
〔曹操曰：自修治，以待敌之虚懈也。〕 
故善者，能为不可胜，不能使敌可胜。故曰：胜可知， 
〔曹操曰：见成形也。〕 
而不可为也。 
〔曹操曰：敌有备故也。〕 
不可胜，守； 
〔曹操曰：藏形也。〕 
可胜，攻也。 
〔曹操曰：敌攻己，乃可胜。〕 
守则有余，攻则不足。 
〔曹操曰：吾所以守者，力不足所以攻者，力有余。〕 
昔善守者，藏于九地之下，动于九天之上，故能自保全胜也。 
〔曹操曰：喻其深微。〕 
见胜，不过众人之所知，非善者也； 
〔曹操曰：当见未萌。〕 
战胜，而天下曰善，非善者也。 
〔曹操曰：争锋者也。〕 
故举秋毫不为多力，视日月不为明目，闻雷霆不为聪耳。 
〔曹操曰：易见闻也。〕 
所谓善者，胜易胜者也。 
〔曹操曰：原微易胜，攻其可胜，不攻其不可胜也。〕 
故善者之战，无奇胜，无智名，无勇功。 
〔曹操曰：敌兵形未成，胜之无赫赫之功也。〕 
故其胜不殆， 
不殆者，其所措胜，胜败者也。 
〔曹操曰：察敌必可败，不差忒也。〕 
故善者，立于不败之地，而不失敌之败也。 
是故，胜兵先胜，而後战；败兵先战，而後求胜。 
〔曹操曰：有谋与无虑也。〕 
故善者，修道而保法，故能为胜败正。 
〔曹操曰：善用兵者，先修治为不可胜之道，保法度不失敌之败乱也。〕 
法：一曰度，二曰量，三曰数，四曰称，五曰胜。 
〔曹操曰：胜败之政，用兵之法，当以此五事称量，知敌之情。〕 
地生度， 
〔曹操曰：因地形势而度之。〕 
度生量，量生数， 
〔曹操曰：知其远近广狭，知其人数也。〕 
数生称， 
〔曹操曰：称量己与敌孰愈也。〕 
称生胜。 
〔曹操曰：称量之故，知其胜负所在也。〕 
故胜兵如以镒称铢，败兵如以铢称镒。 
〔曹操曰：轻不能举重也。〕 
称胜者战民也，如决积水于千仞之隙，形也。 
〔曹操曰：八尺曰仞。决水千仞，其势疾也。〕
〈势篇〉
〔曹操曰：用兵任势也。〕 
孙子曰： 
凡治众如治寡，分术是也。 
〔曹操曰：部曲为分，什伍为数。〕 
斗众如斗寡，形名是也。 
〔曹操曰：旌旗曰形，金鼓曰名。〕 
三军之众，可使毕受敌而无败，奇正是也。 
〔曹操曰：先出合战为正，後出为奇。〕 
兵之所加，如以碫投卵，实虚是也。 
〔曹操曰：以至实击至虚也。〕 
凡战者，以正合，以奇胜。 
〔曹操曰：正者当敌，奇兵击不备。〕 
故善出奇者，无穷如天地， 
无竭如河海。 
终而复始，日月是也；死而复生，四时是也。 
声不过五， 
五声之变，不可胜听也； 
色不过五， 
五色之变，不可胜观也；味不过五， 
五味之变，不可胜尝也； 
〔曹操曰：自无穷如天地已下，皆以喻奇正之无穷也。〕 
战势不过奇正，奇正之变，不可胜穷也。 
奇正还相生，如环之无端，孰能穷之？ 
水之疾，至于漂石者，势也；鸷鸟之击，至于毁折者，节也。 
〔曹操曰：发起击敌也。〕 
故善战者，其势险， 
〔曹操曰：险，疾也。〕 
其节短： 
〔曹操曰：短，近也。〕 
势如[弓广]弩，节如发机。 
〔曹操曰：在度不远，发则中也。〕 
纷纷纭纭，斗乱而不可乱； 
〔曹操曰：乱旌旗以示敌，以金鼓齐之也。〕 
浑浑沌沌，形圆而不可败。 
〔曹操曰：车骑转也。形圆者，出入有道，齐整也。〕 
乱生于治，怯生于勇，弱生于强。 
〔曹操曰：皆毁形匿情也。〕 
治乱，术也； 
〔曹操曰：以部曲分名数为之，故不可乱也。〕 
勇怯，势也； 
强弱，形也。 
〔曹操曰：形势所宜。〕 
善动敌者：形之，敌必从之； 
〔曹操曰：见羸形也。〕 
予之，敌必取之。 
〔曹操曰：以利诱敌，敌远离其垒，而以便势击其空虚孤特也。〕 
以正动之，以奇待之。 
〔曹操曰：以利动敌也。〕 
故善战者，求之于势，弗责于民，故能释民而任势。 
〔曹操曰：求之于势者，专任权也。不责于人者，权变明也。〕 
任势者，其战民也，如转木石。木石之性：安则静，危则动；方则止，圆则行。 
〔曹操曰：任自然势也。〕 
故善战者战民也，如转圆石于千仞之山，势也。
〈实虚篇〉
〔曹操曰：能虚实彼己也。〕 
孙子曰： 
凡先处战地而待战者佚， 
〔曹操曰：力有余也。〕 
后处战地而趋战者劳。 
故善战者，致人而不致于人。 
能使敌自至者，利之也； 
〔曹操曰：诱之以利也。〕 
能使敌不得至者，害之也。 
〔曹操曰：出其所必趋，攻其所必救。〕 
故敌佚能劳之， 
〔曹操曰：以事烦之。〕 
饱能饥之者， 
〔曹操曰：绝其粮道。〕 
（安能动之） 
〔曹操曰：攻其所爱，出其必趋，使敌不得不救也。〕 
出于其所必趋也； 
行千里而不畏，行无人之地也。 
〔曹操曰：出空击虚，避其所守，击其不意。〕 
攻而必取，攻其所不守也； 
守而必固，守其所不攻也。故善攻者，敌不知所守；善守者，敌不知所攻。 
〔曹操曰：情不泄也。〕 
微乎微乎，故能隐于常形；神乎神乎，故能为敌司命。 
进不可迎者，冲其虚也；退不可止者，远而不可及也。 
〔曹操曰：卒往进攻其虚懈，退又疾也。〕 
故我欲战，敌虽高垒深沟，不得不与我战者，攻其所必救也； 
〔曹操曰：绝其粮道，守其归路，攻其君主也。〕 
我不欲战，画地而守之， 
〔曹操曰：军不欲烦也。〕 
敌不得与我战者，诈其所之也。 
〔曹操曰：乖，戾也。戾其道，示以利害，使敌疑也。〕 
故善将者，形人而无形，则我专而敌分。我专而为一，敌分而为十，是以十击一也。我寡而敌众：能以寡击众，则吾所与战之地不可知，则敌之所备者多；所备者多，则所战者寡矣。 
备前者後寡，备後者前寡；备左者右寡，备右者左寡；无不备者无不寡。寡者，备人者也；众者，使人备己者也。 
〔曹操曰：形藏敌疑，则分离其众以备我也。〕 
知战之日，知战之地，千里而战； 
〔曹操曰：以度量知空虚会战之日。〕 
不知战之日，不知战之地，则前不能救後，後不能救前，左不能救右，右不能救左；况远者数十里，近者数里乎？以吾度之，越人之兵虽多，亦奚益于胜哉！ 
〔曹操曰：越人相聚，纷然无知也。或曰：吴越，雠国也。〕 
故曰：胜，可擅也；敌虽众，可无斗也。故积之而知动静之理， 
形之而知死生之地， 
计之而知得失之策， 
角之而知有余不足之处。 
〔曹操曰：角，量也。〕 
形兵之极，至于无形；则深间弗能窥也，智者弗能谋也。 
因形而措胜于众，众不能知， 
〔曹操曰：因敌形而立胜。〕 
人皆知我所以胜之形，而莫知吾所以制胜之形。 
〔曹操曰：不以一形胜万形。或曰：不备知也。制胜者，人皆知吾所以胜，莫知吾因敌形而制胜也。〕 
故其战胜不复，而应形于无穷。 
〔曹操曰：不重复动而应之也。〕 
夫兵形象水：水行，避高而走下；兵胜，避实而击虚。故水因地而制行，兵因敌而制胜。 
兵无成势，无恒形，能与敌化，之谓神。 
〔曹操曰：势盛必衰，形露必败，故能因敌变化，取胜若神。〕 
五行无恒胜，四时无常立；日有短长，月有死生。 
〔曹操曰：兵常无势，盈缩随敌。〕
〈军争篇〉
〔曹操曰：两军争胜。〕 
孙子曰： 
凡用兵之法：将受命于君， 
合军聚众， 
〔曹操曰：聚国人，结行伍，选部曲，起营陈也。〕 
交和而舍， 
〔曹操曰：军门为和门，左右门为旗门，以车为营曰辕门，以人为营曰人门，两军相对为交和。〕 
莫难于军争。 
〔曹操曰：从始受命，至于交和，军争为难也。〕 
军争之难者，以迂为直，以患为利。 
〔曹操曰：示以远，迩其道里，先敌至也。〕 
故迂其途，而诱之以利；後人发，先人至者：知迂直之计者也。 
〔曹操曰：迂其途者，示之远也。後人发，先人至者，明于度数，先知远近之计也。〕 
军争为利，军争为危。 
〔曹操曰：善者则以利，不善者则以危。〕 
举军而争利，则不及； 
〔曹操曰：迟不及也。〕 
委军而争利，则辎重捐。 
〔曹操曰：置辎重，则恐捐弃也。〕 
是故，絭甲而趋利，则日夜不处， 
〔曹操曰：不得休息。〕 
倍道兼行。百里而争利，则擒上将；劲者先，疲者後，则十一以至。 
〔曹操曰：百里争利，非也；三将军皆以为擒。〕 
五十里而争利，则蹶上将，法以半至。 
〔曹操曰：蹶，犹挫也。〕 
三十里而争利，则三分之二至。 
〔曹操曰：道近至者多，故无死败也。〕 
是故，军无辎重则亡，无粮食则亡，无委积则亡。 
〔曹操曰：无此三者，亡之道也。〕 
是故，不知诸侯之谋者，不能预交； 
〔曹操曰：不知敌情者，不能结交也。〕 
不知山林、险阻、沮泽之形者，不能行军； 
〔曹操曰：高而崇者为山，众树所聚者为林，坑堑者为险，一高一下者为阻，水草渐洳者为沮，众水所归而不流者为泽。不先知军之所据及山川之形者，则不能行师也。〕 
不用乡导者，不能得地利。 
故兵以诈立，以利动，以分合变者也。 
〔曹操曰：兵一分一合，以敌为变也。〕 
故其疾如风， 
〔曹操曰：击空虚也。〕 
其徐如林； 
〔曹操曰：不见利也。〕 
侵掠如火， 
〔曹操曰：疾也。〕 
不动如山； 
〔曹操曰：守也。〕 
难知如阴， 
动如雷霆； 
指向分众， 
〔曹操曰：因敌而制胜也。〕 
廓地分利； 
〔曹操曰：广地以分敌利也。〕 
悬权而动， 
〔曹操曰：量敌而动也。〕 
先知迂直之道者胜：此军争之法也。 
是故，《军政》曰：「言不相闻，故为鼓金；视不相见，故为旌旗。」是故，昼战多旌旗，夜战多鼓金。 
鼓金旌旗者，所以一民之耳目也。 
民既已专，则勇者不得独进，怯者不得独退：此用众之法也。 
三军可夺气， 
〔曹操曰：左氏言一鼓作气，再而衰，三而竭。〕 
将军可夺心。 
是故，朝气锐，昼气惰，暮气溃。故善用兵者，避其锐气，击其惰溃，此治气者也。 
以治待乱，以静待哗，此治心者也。 
以近待远，以佚待劳，以饱待饥，此治力者也。 
无邀整整之旗，无击堂堂之阵，此治变者也。 
〔曹操曰：正正，整齐也；堂堂，大也。〕 
故用兵：高陵勿向，饵兵勿食，穷寇勿迫，锐卒勿攻； 
背丘勿迎，佯北勿从，围师遗阙， 
〔曹操曰：《司马法》曰：「围其三面，阙其一面，所以示生路也。」〕 
归师勿遏，此用众之法也。
〈九变篇〉
〔曹操曰：变其正，得其所用有九也。〕 
孙子曰： 
凡用兵之法：绝地无留， 
〔曹操曰：无久止也。〕 
衢地合交， 
〔曹操曰：结诸侯也。衢地，四通之地。〕 
覆地无舍， 
〔曹操曰：无所依也。水毁曰圯。〕 
围地则谋， 
〔曹操曰：发奇谋也。〕 
死地则战。 
〔曹操曰：殊死战也。〕 
途有所不由， 
〔曹操曰：隘难之地，所不当从；不得已从之，故为变。〕 
军有所不击， 
〔曹操曰：军虽可击，以地险难久留之，失前利，若得之则利薄，困穷之兵，必死战也。〕 
城有所不攻， 
〔曹操曰：城小而固，粮饶，不可攻也。操所以置华费而深入徐州，得十四县也。〕 
地有所不争， 
〔曹操曰：小利之地，方争得而失之，则不争也。〕 
君令有所不行。 
〔曹操曰：苟便于事，不拘于君命也。〕 
故将通于九变之利，知用兵矣。 
将不通于九变之利，虽知地形，不能得地之利矣。治兵不知九变之术，虽知五利，不能得人之用矣。 
〔曹操曰：谓下五事也。九变，一云五变。〕 
是故，智者之虑，必杂于利害。 
〔曹操曰：在利思害，在害思利，当难行权也。〕 
杂于利，故务可伸； 
〔曹操曰：计敌不能依五地为我害，所务可信也。〕 
杂于害，故患可解也。 
〔曹操曰：既参于利，则亦计于害，虽有患可解也。〕 
是故，屈诸侯以害， 
〔曹操曰：害其所恶也。〕 
役诸侯以业， 
〔曹操曰：业，事也，使其烦劳，若彼入我出，彼出我入也。〕 
趋诸侯以利。 
〔曹操曰：令自来也。〕 
故用兵之法：无恃其不来，恃吾有以待之；无恃其不攻，恃吾不可攻也。 
〔曹操曰：安不忘危，常设备也。〕 
故将有五危： 
必死可杀， 
〔曹操曰：勇而无虑，必欲死斗，不可曲挠，可以奇伏中之。〕 
必生可虏， 
〔曹操曰：见利畏怯不进也。〕 
忿速可侮， 
〔曹操曰：疾急之人，可忿怒侮而致之也。〕 
洁廉可辱， 
〔曹操曰：廉洁之人，可污辱致之也。〕 
爱民可烦。 
〔曹操曰：出其所必趋，爱民者，必倍道兼行以救之，救之则烦劳也。〕 
凡此五者，将之过也，用兵之灾也。覆军杀将，必以五危，不可不察也。
〈行军篇〉
〔曹操曰：择便利而行也。〕 
孙子曰： 
凡处军相敌：绝山依谷， 
〔曹操曰：近水草，便利也。〕 
视生处高， 
〔曹操曰：生者，阳也。〕 
战降无登： 
〔曹操曰：无迎高也。〕 
此处山之军也。敌若绝水，必远水； 
〔曹操曰：引敌使渡。〕 
客绝水而来，勿迎之于水汭，令半渡而击之，利。 
〔曹操曰：半渡，势不可并，故可败。〕 
欲战，无附水而迎客； 
〔曹操曰：附，近也。〕 
视生处高， 
〔曹操曰：水上当处其高，前向水、後当依高而处。〕 
无迎水流： 
〔曹操曰：恐溉我也。〕 
此处水上之军也。绝斥泽，唯亟去无留；交军斥泽之中，依水草而背众树： 
〔曹操曰：不得已与敌会于斥泽之中。〕 
此处斥泽之军也。平陆处易， 
〔曹操曰：车骑之利也。〕 
而右背高，前死後生： 
〔曹操曰：战便也。〕 
此处陆上之军也。凡四军之利， 
黄帝之所以胜四帝也。 
〔曹操曰：黄帝始立，四方诸侯亦称帝，以此四地胜之也。〕 
凡军好高而恶下，贵阳而贱阴。养生处实， 
〔曹操曰：恃满实也。养生，向水草，可放牧养畜乘。实，犹高也。〕 
〔一曰：恃实满，向水草放牧也。〕 
是谓必胜，军无百疾。 
陵丘堤防，处其阳，而右背之：此兵之利，地之助也。上雨水，水流至；止涉，待其定也。 
〔曹操曰：恐半渡而水遽涨也。〕 
绝涧遇：天井、天牢、天罗、天陷、天隙，必亟去之，勿近也。 
〔曹操曰：山深水大者为绝涧，四方高、中央下者为天井，深山所过若蒙笼者为天牢，可以罗绝人者为天罗，地形陷者为天陷，涧道迫狭、深数丈者为天隙。〕 
吾远之，敌近之；吾迎之，敌背之。 
〔曹操曰：用兵常远六害，令敌近背之，则我利敌凶。〕 
军旁有险阻、草莽、葭苇、小林、翳浍，可伏匿者，谨复索之，奸之所处也。 
〔曹操曰：险者，一高一下之地；阻者，多水也。潢者，池也；井者，下也。葭苇（蒹葭）者，众草所聚也；林木者，众木所居也。蘙荟者，可屏蔽之处也。此以上论地形，以下相敌情也。〕 
敌近而静者，恃其险也；敌远而挑战，欲人之进者，其所居者易、利也。 
〔曹操曰：所居利也。〕 
众树动者，来也； 
〔曹操曰：斩伐树木，除道也。〕 
众草多障者，疑也。 
〔曹操曰：结草为障，欲使我疑也。〕 
鸟起者，伏也； 
〔曹操曰：鸟起其上，下有伏兵。〕 
兽骇者，覆也。 
〔曹操曰：敌广陈张翼，来覆我也。〕 
尘高而锐者，车来也；卑而广者，徒来也；散而条达者，采樵者也； 
少而往来者，营军者也。辞卑而备益者，进也； 
〔曹操曰：其使来辞卑，使间视之，敌人增备也。〕 
辞强而进驱者，退也。 
〔曹操曰：诡诈也。〕 
轻车先出居侧者，阵也； 
〔曹操曰：陈兵欲战也。〕 
无约而请和者，谋也。 
奔走阵兵者，期也； 
半进者，诱也。 
杖而立者，饥也； 
汲役先饮者，渴也； 
见利而不进者，劳也； 
〔曹操曰：士卒疲劳也。〕 
鸟集者，虚也。 
夜呼者，恐也； 
〔曹操曰：军士夜呼，将不勇也。〕 
军扰者，将不重也； 
旗动者，乱也；吏怒者，倦也。杀马肉食者，军无粮也；军无悬甀者、不返其舍者，穷寇也。 
谆谆翕翕，徐言人者，失其众者也； 
〔曹操曰：谆谆，语貌；翕翕，失志貌。〕 
数赏者，窘也； 
数罚者，困也。 
先暴而後畏其众者，不精之至也。 
〔曹操曰：先轻敌，後闻其众，则心恶之也。〕 
来委谢者，欲休息也。 
兵怒而相近，久而不合，又不相去，必谨察之。 
〔曹操曰：备奇伏也。〕 
兵非多益， 
〔曹操曰：权力均也。一云：兵非贵益多。〕 
无武进， 
〔曹操曰：未见便也。〕 
足以并力、料敌、取人而已。 
〔曹操曰：厮养足也。〕 
夫唯无虑而易敌者，必擒于人。 
卒未专亲而罚之，则不服，不服则难用也；卒已专亲而罚不行，则不可用也。 
〔曹操曰：恩信已洽，若无刑罚，则骄惰难用也。〕 
故合之以文，齐之以武， 
〔曹操曰：文，仁也；武，法也。〕 
是谓必取。令素行以教其民，则民服；素不行以教其民，则民不服。令素行者，与众相得也。
〈地形篇〉
〔曹操曰：欲战，审地形以立胜也。〕 
孙子曰： 
地形：有通者，有挂者，有支者，有隘者，有险者，有远者。 
〔曹操曰：此六者，地之形也。〕 
我可以往，彼可以来，曰通；通形曰：先居高阳，利粮道，以战则利。 
〔曹操曰：宁致人，无致于人。〕 
可以往，难以返，曰挂；挂形曰：敌无备，出而胜之；敌有备，出而不胜，难以返，不利。 
我出而不利，彼出而不利，曰支；支形曰：敌虽利我，我无出也；引而去之，令敌半出而击之，利。 
隘形曰：我先居之，必盈之以待敌；若敌先居之，盈而勿从，不盈而从之。 
〔曹操曰：隘，两山之间通谷也，敌势不得挠我也。我先居之，必前齐隘口，陈而守之，以出奇也。敌若先居此地，齐口陈，勿从也。即半隘陈者从之，而与敌共此利也。〕 
险形曰：我先居之，必居高阳以待敌；若敌先居之，勿从也，引而去之。 
〔曹操曰：地险隘，尤不可致于人。〕 
远形曰：势均，难以挑战，战而不利。 
〔曹操曰：挑战者，延敌也。〕 
凡此六者，地之道也；将之至任，不可不察也。 
故兵：有走者，有弛者，有陷者，有崩者，有乱者，有北者。凡此六者，非天之所灾，将之过也。夫势均：以一击十，曰走。 
〔曹操曰：不料力也。〕 
卒强吏弱，曰弛。 
〔曹操曰：吏不能统卒，故弛坏。〕 
吏强卒弱，曰陷。 
〔曹操曰：吏强欲进，卒弱，辄陷败也。〕 
大吏怒而不服，遇敌怼而自战，将不知其能，曰崩。 
〔曹操曰：大吏，小将也。大将怒之，心不压服，忿而赴敌，不量轻重，则必崩坏。〕 
将弱不严，教导不明；吏卒无常，阵兵纵横，曰乱。 
〔曹操曰：为将若此，乱之道也。〕 
将不能料敌，以少合众，以弱击强，兵无选锋，曰北。 
〔曹操曰：其势若此，必走之兵也。〕 
凡此六者，败之道也：将之至任，不可不察也。 
夫地形者，兵之助也。料敌制胜，计险厄远近，上将之道也。知此而用战者，必胜；不知此而用战者，必败。故战道必胜，主曰无战，必战可也；战道不胜，主曰必战，无战可也。 
故进不求名，退不避罪，唯民是保，利合于主，国之宝也。 
视卒如婴儿，故可与之赴深溪；视卒如爱子，故可与之居死地。 
爱而不能令，厚而不能使，乱而不能治；譬如骄子，不可用也。 
〔曹操曰：恩不可专用，罚不可独任；若骄子之喜怒对目，还害而不可用也。〕 
知吾卒之可以击，而不知敌之不可击，胜之半也。知敌之可击，而不知吾卒之不可以击，胜之半也。知敌之可击，知吾卒之可以击，而不知地形之不可以战，胜之半也。 
〔曹操曰：胜之半者，未可知也。〕 
故知兵者，动而不困，举而不穷。故兵知彼知己，胜乃不殆；知天知地，胜乃可全。
〈九地篇〉
〔曹操曰：欲战之地有九。〕 
孙子曰： 
地形者，兵之助。故用兵：有散地，有轻地，有争地，有交地，有衢地，有重地，有覆地，有围地，有死地。 
〔曹操曰：此九地之名也。〕 
诸侯战其地者，为散。 
〔曹操曰：士卒恋土，道近易散。〕 
入人之地而不深者，为轻。 
〔曹操曰：士卒皆轻返也。〕 
我得则利，彼得亦利者，为争。 
〔曹操曰：可以少胜众、弱击强。〕 
我可以往，彼可以来者，为交。 
〔曹操曰：道正相交错也。〕 
诸侯之地三属， 
〔曹操曰：我与敌相当，而旁有他国也。〕 
先至而得天下之众者，为衢。 
〔曹操曰：先至得其国助也。〕 
入人之地深，背城邑多者，为重。 
〔曹操曰：难返之地。〕 
行山林、险阻、沮泽，凡难行之道者，为覆。 
〔曹操曰：少固也。〕 
所由入者隘，所从归者迂，彼寡可以击吾众者，为围。 
疾则存，不疾则亡者，为死。 
〔曹操曰：前有高山，後有大水；进则不得，退则有碍。〕 
是故，散地则无战， 
轻地则无止， 
争地则无攻， 
〔曹操曰：不当攻，当先至为利也。〕 
交地则无绝， 
〔曹操曰：相及属也。〕 
衢地则合交， 
〔曹操曰：结诸侯也。〕 
重地则掠， 
〔曹操曰：蓄积粮食也。〕 
覆地则行， 
〔曹操曰：无稽留也。〕 
围地则谋， 
〔曹操曰：发奇谋也。〕 
死地则战。 
〔曹操曰：殊死战也。〕 
所谓古善战者，能使敌人前後不相及，众寡不相待，贵贱不相救，上下不相收；卒离而不集，兵合而不齐。 
合乎利而用，不合而止。 
〔曹操曰：暴之使离，乱之使不齐，动兵而战。〕 
敢问：敌众以整，将来，待之若何？ 
〔曹操曰：或人问之。〕 
曰：先夺其所爱，则听矣。 
〔曹操曰：夺其所恃之利。若先据利地，则我所欲必得也。〕 
兵之情主速，乘人之不给，由不虞之道，攻其所不戒也。 
〔曹操曰：孙子应难以覆陈兵情也。〕 
凡为客之道：深入则专，主人不克； 
掠于饶野，三军足食。谨养而勿劳，并气积力，运兵计谋，为不可测。 
〔曹操曰：养土气、并兵力，为不可测度之计。〕 
投之无所往，死且不北， 
死焉不得， 
〔曹操曰：士死安不得也。〕 
士人尽力。 
〔曹操曰：在难地，心并也。〕 
兵士甚陷则不惧，无所往则固；深入则拘， 
〔曹操曰：拘，专也。〕 
无所往则斗。 
〔曹操曰：人穷则死战也。〕 
是故，其兵不修而戒，不求而得，不约而亲，不令而信； 
〔曹操曰：不求索其意，而自得也。〕 
禁祥去疑，至死无所之。 
〔曹操曰：禁妖祥之言，去疑惑之计。一本作至死无所灾。〕 
吾士无余财，非恶货也；无余死，非恶寿也。 
〔曹操曰：皆烧焚财物，非恶货之多也；弃财致死者，不得已也。〕 
令发之日，士坐者涕沾襟，卧者涕交颐。 
〔曹操曰：皆持必死之计。〕 
投之无所往者，诸、刿之勇也。 
故善用军者，譬如卫然。卫然者，恒山之蛇也。击其首则尾至，击其尾则首至，击其中身则首尾俱至。敢问：贼可使若卫然乎？曰：可。夫越人与吴人相恶也，当其同舟而济也，相救若左右手。是故，覆马埋轮，未足恃也； 
〔曹操曰：方马，缚马也。埋轮，恃不动也。此言专难不如权巧。故曰：虽方马埋轮，不足恃也。〕 
齐勇若一，整之道也； 
刚柔皆得，地之理也。 
〔曹操曰：强弱一势也。〕 
故善用兵者，携手若使一人，不得已也。 
〔曹操曰：齐一貌也。〕 
将军之事，静以幽，正以治。 
〔曹操曰：谓清净幽深平正也。〕 
能愚士卒之耳目，使无知； 
〔曹操曰：愚，误也。民可与乐成，不可与虑始。〕 
易其事，革其谋，使民无识； 
易其居，迂其途，使民不得虑。 
帅与之登高，去其梯；帅与之深入诸侯之地，发其机。若驱群羊，驱而往，驱而来，莫知所之。 
〔曹操曰：一其心也。〕 
聚三军之众，投之于险，此谓将军之事也。 
〔曹操曰：险，难也。〕 
九地之变，屈伸之利，人情之理，不可不察也。 
〔曹操曰：人情见利而进，遭害而退。〕 
凡为客：深则专，浅则散。去国越境而师者，绝地也。四彻者，衢地也。入深者，重地也；入浅者，轻地也。背固前隘者，围地也；背固前敌者，死地也。无所往者，穷地也。是故，散地，吾将一其志。 
轻地，吾将使之偻。 
〔曹操曰：使相交属。〕 
争地，吾将使不留。 
〔曹操曰：地利在前，当速进其後也。〕 
交地，吾将固其结。衢地，吾将谨其恃。重地，吾将趋其后。 
〔曹操曰：掠彼也。〕（按：一作「重地，吾将继其食」，故曹操有此注。） 
覆地，吾将进其途。 
〔曹操曰：疾过也。〕 
围地，吾将塞其阙。 
〔曹操曰：以一其心也。〕 
死地，吾将示之以不活。 
〔曹操曰：励士心也。〕 
故诸侯之情，殆则御， 
〔曹操曰：相持御也。〕 
不得已则斗， 
〔曹操曰：势有不得已也。〕 
过则从。 
〔曹操曰：陷之甚过，则从计也。〕 
是故，不知诸侯之谋者，不能预交；不知山林、险阻、沮泽之形者，不能行军；不用向导者，不能得地利。 
〔曹操曰：上已陈此三事，而复云者，力恶不能用兵，故复言也。〕 
四五者，一不知，非王霸之兵也。 
〔曹操曰：四五者，谓九地之利害。或曰：上四五事也。〕 
彼王霸之兵：伐大国，则其众不得聚；威加于敌，则其交不得合。 
是故，不养天下之交，不事天下之权；伸己之私，威加于敌： 
〔曹操曰：交者，不结成天下诸侯之权也，绝天下之交，夺天下之权，故威得伸而自私。〕 
故国可拔也，城可隳也。 
〔曹操曰：言军法令不豫施悬之，《司马法》曰：「见敌作誓，瞻功作赏。」 
无法之赏，无政之令。犯三军之众，若使一人： 
〔曹操曰：犯，用也。言明赏罚，虽用众，若使一人也。〕 
犯之以事，勿告以言； 
〔曹操曰：兵尚诈。〕 
犯之以害，勿告以利。 
〔曹操曰：勿使知害。〕 
投之亡地然後存，陷之死地然後生。 
〔曹操曰：必殊死战，或在死亡之地，亦有败者。孙膑曰：「兵恐不投之死地也。」〕 
夫众陷于害，然后能为败为胜。故为兵之事，在顺详敌之意， 
〔曹操曰：佯，愚也。或曰：彼欲进，设伏而退；彼欲去，开而击之。〕 
并力一向，千里杀将， 
〔曹操曰：先示之以闲空虚弱之处，敌则并向而利之，虽千里可擒其将也。〕 
〔一曰：并兵向敌，虽千里能擒其将也。〕 
此谓巧事。 
〔曹操曰：是成事之巧也。一作是谓巧攻成事。〕 
是故，政举之日，无通其使； 
〔曹操曰：谋定，则闭关梁、绝其符信，勿使通使。〕 
励于廊上，以诛其事。 
〔曹操曰：诛，治也。〕 
敌人开闠，必亟入之， 
〔曹操曰：敌有间隙，当急入之也。〕 
先其所爱， 
〔曹操曰：据便利也。〕 
微与之期， 
〔曹操曰：後人发，先人至。〕 
践墨随敌，以决战事。 
〔曹操曰：行践规矩，无常也。〕 
是故，始如处女，敌人开户；後如脱兔，敌不及拒。 
〔曹操曰：处女示弱，脱兔往疾也。〕
〈火攻篇〉
〔曹操曰：以火攻，当择时日也。〕 
孙子曰： 
凡攻火有五：一曰火人，二曰火积，三曰火辎，四曰火库，五曰火地。 
行火有因， 
〔曹操曰：因奸人也。〕 
因必素具。 
〔曹操曰：烧具也。〕 
发火有时，起火有日。时者，天之燥也； 
〔曹操曰：燥者，旱也。〕 
日者，月在箕、壁、翼、轸也；凡四者，风之起日也。 
火发于内，则军应之于外。 
〔曹操曰：以兵应之也。〕 
火发，其兵静而勿攻，极其火央，可从而从之，不可从而止之。 
〔曹操曰：见可而进，知难而退。〕 
火可发于外，无待于内，以时发之。火发上风，无攻下风。 
〔曹操曰：不便也。〕 
昼风久，夜风止。 
〔曹操曰：数当然也。〕 
凡军必知五火之变，以术守之。故以火佐攻者明， 
〔曹操曰：取胜明也。〕 
以水佐攻者强。水可以绝，不可以夺。 
〔曹操曰：水但能绝敌粮道、分敌军，不可夺敌蓄积。〕 
夫战胜攻取，不修其政者，凶！命之曰费留。 
〔曹操曰：若水之留，不复还也。或曰：赏不以时，但留费也，赏善不逾日也。〕 
故曰：明主虑之，良将修之。非利不动， 
非得不用，非危不战。 
〔曹操曰：不得已而用兵。〕 
主不可以怒兴军，将不可以愠用战；合乎利而用，不合而止。 
〔曹操曰：不以己之喜怒用兵也。〕 
怒可复喜也，愠可复悦也；亡国不可复存也，死者不可复生也。故明主慎之，良将警之，此安国之道也。
〈用间篇〉
〔曹操曰：战必先用间，以知敌情也。〕 
孙子曰： 
凡兴师十万，出征千里，百姓之费，公家之奉，费日千金。外内骚动，怠于道路，不得操事者，七十万家。 
〔曹操曰：古者，八家为邻；一家从军，七家奉之，言十万之师举，不事耕稼者七十万家。〕 
相守数年，以争一日之胜，而爱爵禄百金，不知敌之情者，不仁之至也。 
非民之将也，非主之佐也，非胜之主也。故明主贤将，所以动而胜人，成功出于众者：先知也。 
先知者，不可取于鬼神， 
〔曹操曰：不可以祷祀而求。〕 
不可象于事， 
〔曹操曰：不可以事类求也。〕 
不可验于度， 
〔曹操曰：不可以事数度也。〕 
必取于人知者。 
〔曹操曰：因间人也。〕 
故用间有五：有乡间，有内间，有反间，有死间，有生间。五间俱起，莫知其道，是谓神纪，人君之宝也。 
〔曹操曰：同时任用五间也。〕 
乡间者，因其乡人而用者也。内间者，因其官人而用者也。 
反间者，因其敌间而用者也。 
死间者，为诳事于外，令吾间知之，而得于敌者也。 
生间者，返报者也。 
故三军之亲莫亲于间，赏莫厚于间，事莫密于间。非圣不能用间，非仁不能使间。非微不能得间之实，非密不能得间之宝。密哉密哉，无所不用间也。间事未发，闻间事者与所告者皆死。 
凡军之所欲击，城之所欲攻，人之所欲杀：必先知其守将、左右、谒者、门者、舍人之姓名。 
令吾间必索敌间之来间我者，因而利之，导而舍之，故反间可得而用也。 
〔曹操曰：舍，居止也。〕 
因是而知之，故乡间、内间可得而使也。因是而知之，故死间为诳事，可使告敌。因是而知之，故生间可使如期。五间之事，必知之， 
知之必在于反间，故反间不可不厚也。殷之兴也，伊挚在夏； 
〔曹操曰：伊尹也。〕 
周之兴也，吕牙在殷。 
〔曹操曰：吕望也。〕 
唯明主贤将，能以上智为间者，必成大功。此兵之要，三军所恃而动也。